钦定古今图书集成/历象汇编/乾象典/第086卷 > 《本草纲目》 > 发明
## 钦定古今图书集成/历象汇编/乾象典/第086卷 > 《本草纲目》 > 发明

陈藏器曰：薛用弱《续齐谐记》云：“司农邓绍，八月朝入
华山，见一童子，以五采囊盛，取柏叶下露珠满囊。绍
问之，答云：‘赤松先生取以明目也。今人八月朝作露
华囊，象此也’。”又郭宪《洞冥记》云：“汉武帝时，有吉云国，
出吉云草，食之不死。日照之，露皆五色。东方朔得元
青、黄三露，各盛五合，以献于帝，赐群臣服之，病皆愈。”
朔曰：“日初出处，露皆如饴。今人煎露如饴，久服不饥。”
《吕氏春秋》云：“水之美者，有三危之露，为水即重于水
也。”李时珍曰：“秋露造酒最清洌。姑射神人，吸风饮露。
汉武帝作金盘承露，和玉屑服食。杨贵妃每晨吸花
上露，以止渴解酲。番国有蔷薇露，甚芬香，云是花上
露水，未知是否。”藏器曰：“凡秋露、春雨著草，人素有疮
及破伤者，触犯之，疮顿不痒痛，乃中风及毒水，身必
反张，似角弓之状。急以盐豉和面作碗子，于疮上灸
一百壮，出恶水数升，乃知痛痒而瘥也。”

《朱子语类》：